钦定古今图书集成/理学汇编/学行典/第154卷 > 《重修子思书院记》明·许彬
## 钦定古今图书集成/理学汇编/学行典/第154卷 > 《重修子思书院记》明·许彬

鲁之邹邑，孟子故宅之侧，旧有子思书院，即当时传
道之所。岂子思子之邹时所建耶？历岁滋久，遗址仅
存。元元贞初，邑大夫司居敬徙置于曝书台畔。至正
中，邑尹邓彦礼、孔之威复相继修之。永乐中，邑令朱
瑶又徙置曝书台东，与断机堂相直。距今三十馀年，
寝庙圮坏。今为邑者得铜台房。侯喦慨然有志乎圣
贤之事，而以兴举废坠为心。乃率僚属出俸金，构材
僦工，经营弗懈。木斲而已不加雕，墙圬而已不加饰。
衣冠像设，俨然授受之容，其所以启发乎后学者多
矣。是工也，盖经始乎正统己未之春，而落成乎明年之夏。噫！若侯者，其用心亦勤矣。工就成，会予以省觐
还宁阳，拜谒阙里。先圣五十九代孙袭封衍圣公彦
缙、曲阜知县公镗三氏。《学录》克晏谓予官翰林文字
为职，命记其事刻石，以彰侯功。予惟崇儒重道，兴废
补敝，乃长民者之首务。近时有司迫于簿书期会，奔
走奉承且不暇，又孰能留意于此哉？此侯之所崇尚
前贤，嘉惠后学，异乎他为邑者远矣。虽然，思、孟道统
之传，功德在天下，灿然如日星，与天地相为悠久。其
配享庙廷，血食万世，固不系乎兹堂之成否。而君子
之为政，轻重缓急，不忘所自者，于此乎见矣。予故特
书之，将以愧夫世之仕者，读圣贤之书而忘其所自
者也。重诸公之命，书以传焉。